送楊秘丞赴戎南倅
作者：呂陶
朝代：宋

paragraphs: 萬里南溪水，滔滔逼郡城。
四時多雨氣，終日是江聲。
蠻市煙中合，山疇火後耕。
孤村隨漑斷，絕嶂與雲平。
甲冷三冬戍，烽髙半夜驚。
盛朝咨鎮守，别乘委才明。
愛日迎舟檝，春風卷旆旌。
蘭陔新膳潔，花縣舊陰成。
荔子瓊瑤破，藤梢琥珀傾。
羈懷休念遠，淺醉易忘情。
宦況如郵傳，年華似送迎。
笑談聊布政，閒暇亦論兵。
僻地非通轍，層霄有去程。
行聞海沂詠，流入竹枝清。